## Pravilnik o obveznom sadržaju poslovnih i financijskih izvješća ovlaštenih društava

### NN 33/2007 (28.3.2007.), Pravilnik o obveznom sadržaju poslovnih i financijskih izvješća ovlaštenih društava

# HRVATSKA AGENCIJA ZA NADZOR FINANCIJSKIH USLUGA

**1096**

Na temelju odredbe članka 51. stavka 2. Zakona o tržištu vrijednosnih papira
(»Narodne novine«, br. 84/02 i 138/06), Hrvatska agencija za nadzor financijskih
usluga na sjednici održanoj 15. ožujka 2007. donijela je

## PRAVILNIK

### O OBVEZNOM SADRŽAJU POSLOVNIH I FINANCIJSKIH IZVJEŠĆA OVLAŠTENIH DRUŠTAVA

### UVODNE ODREDBE

Članak 1.

(1) Ovim Pravilnikom propisuje se obvezni sadržaj poslovnih i financijskih
izvješća kojima ovlaštena društva izvještavaju Hrvatsku agenciju za nadzor
financijskih usluga (u daljnjem tekstu: Agencija) i druge vanjske korisnike o
financijskom položaju, uspješnosti i promjenama financijskog položaja.
(2) Ovlaštena društva su brokerska društva i banke koji su od Agencije dobili
dozvolu za obavljanje poslova s vrijednosnim papirima te su iste upisali kao
djelatnost u sudski registar.
(3) Obveznici izvještavanja iz stavka 1. ovog članka, izrađuju i dostavljaju
izvješća na način i u rokovima kako je uređeno ovim Pravilnikom.

OBVEZNI SADRŽAJ IZVJEŠĆA

Članak 2.

(1) Brokerska društva koja su registrirana u pravnom obliku dioničkog društva
ili društva s ograničenom odgovornošću, obveznici su izrade financijskih
izvješća čiji obvezni sadržaj i opseg su jednaki sadržaju i opsegu temeljnih
financijskih izvještaja velikih obveznika odnosno obveznika primjene Zakona o
računovodstvu i Međunarodnih standarda financijskog izvještavanja.
(2) Temeljni financijski izvještaji brokerskih društava su: Račun dobiti i
gubitka, Bilanca, Izvješće o novčanom toku, Izvješće o promjenama kapitala,
Bilješke uz financijske izvještaje i/ili Komentar Uprave društva za tromjesečna
izvješća tijekom poslovne godine, čiji sadržaj je određen obrascima koji čine
prilog (Prilog 1, točka A.- Obrasci financijskih izvješća brokerskih društava) i
sastavni su dio ovog Pravilnika.
(3) Banke koje su dobile dozvolu Agencije za obavljanje poslova s vrijednosnim
papirima, obveznici su izrade poslovnih izvješća čiji sadržaj je određen
obrascima koji čine prilog (Prilog 1, točka B.- Obrasci poslovnih izvješća
banke) i sastavni su dio ovog Pravilnika.
(4) Osim izvješća iz stavka 1. ovog članka, ovlaštena društva obvezna su na
zahtjev Agencije dostaviti i druga poslovna i financijska izvješća koja su od
značaja za utvrđivanje zakonitosti i pravilnosti poslovanja.

Članak 3.

(1) Izvješća ovlaštenih društava moraju vjerodostojno prezentirati rezultate
poslovne aktivnosti i financijski položaj društva.
(2) Ovlaštena društva, uvažavajući prirodu poslova s vrijednosnim papirima i
zahtjev fer prezentiranja i izvještavanja o poslovanju, obvezna su voditi
poslovne knjige sukladno Zakonu o računovodstvu i dosljedno primjenjivati
Međunarodne standarde financijskog izvještavanja.

ROKOVI I NAČIN DOSTAVE IZVJEŠĆA

Članak 4.

(1) Ovlaštena društva dostavljaju Agenciji godišnje financijske izvještaje u
roku od 60 dana od završetka poslovne godine, a tromjesečna izvješća u roku od
30 dana od završetka tromjesečja.
(2) Godišnji temeljni financijski izvještaji brokerskih društava u obliku i
sadržaju obrazaca iz članka 2. stavka 2. ovog Pravilnika, moraju biti revidirana
od strane nezavisnog ovlaštenog revizora i dostavljena Agenciji u roku iz stavka
1. ovog članka.

Članak 5.

(1) Ovlaštena društva dostavljaju izvješća Agenciji telekomunikacijskim putem
ili na magnetnom mediju na obrascima dostupnim na internet-stranicama Agencije
(www.hanfa.hr), prema posebnoj pisanoj uputi za dostavljanje podataka.
(2) Revidirane godišnje financijske izvještaje i mišljenje ovlaštenog revizora,
brokerska društva dostavljaju Agenciji u pisanom obliku.

PRIJELAZNE I ZAVRŠNE ODREDBE

Članak 6.

Danom stupanja na snagu ovoga Pravilnika prestaje važiti Pravilnik o obveznom
sadržaju i obliku poslovnih i financijskih izvješća brokerskih društava
(»Narodne novine«, br. 118/03).

Članak 7.

Ovaj pravilnik stupa na snagu osmog dana od dana objave u »Narodnim novinama«, a
primjenjuje se na poslovna i financijska izvješća za razdoblja koja počinju 1.
siječnja 2007.

Klasa: 011-02/07-04/21
Urbroj: 326-01-07-1
Zagreb, 15. ožujka 2007.

Predsjednik Uprave
**Ante Samodol**, v. r.

PRILOG 1.

POSLOVNA I FINANCIJSKA IZVJEŠĆA OVLAŠTENIH DRUŠTAVA

A. Obrasci financijskih izvješća brokerskog društva:
1. Opći podaci o društvu – obrazac FIB-O,
2. Opći podaci o podružnici – obrazac FIB-P
3. Bilanca – obrazac FIB-A,
4. Račun dobiti i gubitka – obrazac FIB-B,
5. Izvješće o novčanom toku – obrazac FIB-C,
6. Izvješće o promjenama kapitala – obrazac FIB-D,
7. Bilješke uz financijska izvješća i/ili Komentar uprave brokerskog društva –
obrazac FIB-E,
B. Obrasci poslovnih izvješća banke:
1. Opći podaci o banci – obrazac FIO-O,
2. Izvješće o prihodima i rashodima od poslova s vrijednosnim papirima – obrazac
FIO-B,
3. Izvješće o promjenama/stanju temeljnog kapitala banke – obrazac FIO-D,
4. Komentar rukovoditelja odjela za poslove s vrijednosnim papirima – obrazac
FIO-E,

![](dodatni/351202.GIF)

![](dodatni/351203.GIF)

![](dodatni/351204.GIF)

![](dodatni/351205.GIF)

![](dodatni/351206.GIF)

![](dodatni/351207.GIF)

![](dodatni/351208.GIF)

![](dodatni/351209.GIF)

![](dodatni/351210.GIF)

![](dodatni/351211.GIF)

![](dodatni/351212.GIF)

Pravilnik, NN 33/2007-1096
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)